google/wiki40b huggingface dataset:
Hamre kommune

Hamre (inntil 1915 Hammer) var en kommune i Hordaland. Den ble opprettet som herredskommune 1. januar 1838 i henhold til formannskapslovene av 1837, og tilsvarte Hamre (Hammer) prestegjeld.
Hamre herredskommune lå på nord- og sørsiden av Osterfjorden og omfattet Alversund, Meland, Hamre og Åsane sokn. Alversund og Meland sokn ble i 1885 slått sammen med Seim sokn i Hosanger og dannet Alversund herredskommune. I 1904 ble Åsane sokn utskilt til egen herredskommune. I 1964 ble Hamre sokn del av den nye kommunen Osterøy.
Den opprinnelige kommunen grenset i øst til Hosanger, i sørøst til Haus, i sør til Bergen, i vest til Herdla og i nord til Manger, Seim sokn og Lindås.
Tanum menighet

Tanum menighet tilhører Bærum prosti i Oslo bispedømme. Tanum ligger i Bærum kommune som 1 av totalt 10 menigheter. 
Menigheten sogner til Tanum kirke. Sokneprest er Lars-Erik Espeland.
Tidligere var Sandvika kirke menighetshus inntil bygningen ble overdratt til Vestre Bærum menighet i 1904 og deretter solgt til Pinsekirken i Bærum i 1982.
Tanzanias herrelandslag i fotball

Historie

Tidligere het Tanzania Tanganyika. Under dette navnet spilte de sin første kamp, borte mot Uganda, i 1945. Kampen endte med 0–7-tap for Tanzania.
I 1980 kvalifiserte Tanzania seg for første gang til sluttspill i Afrikamesterskapet. De var i gruppe med Nigeria, Egypt og Elfenbenskysten. Tanzania tapte først 1–3 mot Nigera, som senere kom til å vinne mesterskapet. Mot Egypt tapte Tanzania 1–2, før de spilte uavgjort (1–1) mot Elfenbenskysten. Tanzania kom på sisteplass i sin gruppe, med ett poeng.
Hampshire College

Hampshire College er et ikke-kommersielt, privat 3-årig universitet i Amherst i delstaten Massachusetts i USA. Det ble grunnlagt 1965.
Ved Hampshire var det 1 448 studenter i 2006, og dette året var skolepengene hele US$ 34 605 årlig, som er høyere enn ved Harvard University. Høyeste eksamensgrad er Bachelor.
Kardak/Imia

Kardak (tyrkisk) eller Imia (gresk: Ίμια) er to små, ubebodde øyer i Egeerhavet, mellom øygruppen Dodekanesene og sørvestkysten av Tyrkia. De ligger 3,8 nautiske mil vest for kysten av den tyrkiske provinsen Muğla, 5,5 nautiske mil øst for Kalymnos og 2,5 nautiske mil sørøst for ubebodde Kalólimnos, begge greske øyer. Totalt har Imia/Kardak et areal på 4 hektar. Øyene blir også kalt for Limnia på gresk, İkizce på tyrkisk eller Heipethes på noen kart fra tidlig 1900-tallet.

Ímia/Kardak-krisen

Imia/Kardak var i januar 1996 åstedet for en militær krise og påfølgende strid om herredømmet over øya mellom Hellas og Tyrkia. Imia-Kardak-striden er en del av en større Egeerhavsstrid som handler om overherredømme over dodekanesene, kontinentalsokkelen, territorialfarvann, luftrom, flyveinformasjonsregion og demilitarisering av øyene i Egeerhavet.
Andre lands representanter har vært forsiktige med sine uttalelser og ikke tatt direkte side i konflikten.
Schafteløkken

Schafteløkken er Oslos største eksisterende tømmerbygning, og fungerer i dag som forsamlingslokale og Frogner menighetshus.

Historie

I 1799 festet zahlkasserer Andreas Schaft løkken av Bernt Anker på Frogner hovedgård. Schaft ga løkken navnet Elisenberg, oppkalt etter datteren Martine Elisabeth. Hovedbygningen, som fortsatt står, ble antagelig bygget rundt 1807. Schafteløkken ble ofte benyttet som sommersted.
I 1826 døde Andreas Schaft, og enken Petronelle flyttet ut til Elisenberg på helårsbasis, men fortsatte å leie ut rom om sommeren. Historikeren Peter Andreas Munch og juristen Peter Jonas Collett var hyppige sommergjester her, og herfra skrev Collett brev til sin forlovede Camilla Wergeland, bedre kjent som Camilla Collett. På denne tiden utgjorde Elisenberg hele området fra Frognerparken til Bygdøy Allé mellom Nobels gate og Frognerveien.
Etter at Petronelle Schaft solgte Schafteløkken i 1847 fulgte en rekke eierskifter. Frem til 1856 ble eiendommen eiet av Sigwardt Blumenthal Petersen, før Thomas Heftye var eier i to år. Fredrik Glad Balchen kjøpte i 1858 Schafteløkken og flyttet sin skole for døvstumme hit. Skolen byttet navn til Elisenberg Døvstuminstitut, og i 1860-årene hadde den nesten 100 elever og ni lærere. En av de to første elevene som tok examen artium på skolen var Halvard Aschehoug, som senere grunnla forlaget Aschehoug. I 1891 flyttet skolen, og bygningene på Schafteløkken ble i de påfølgende tyve årene utleid som boliger.
Frogner menighet kjøpte bygningene i 1910. Hovedbygningen ble innredet til menighetshus, mens de øvrige bygningene på tomten ble menighetens aldershjem. Et annet aldershjem ble tatt i bruk i 1958, og løkkebygningene ble brukt til ulike menighetsformål. Anlegget forfalt gradvis, og det ble laget riveplaner som skulle legge til rette for en utvidelse av Frognerhjemmet. Bygningene sto avstengt fra 1979 til 1987.
Oslo bystyre vedtok i 1985 å bevare Schafteløkken, etter innsats fra en aksjonsgruppe med arkitekt Ole Daniel Bruun i spissen. Bygningene ble med hjelp av økonomisk støtte fra kommunen satt i stand. Hovedbygningen ble restaurert og forsiktig modernisert med nytt inngangsparti og heis, og deretter gjenåpnet i september 1989. En barnehage ble åpnet i 1988, og seniorsenter i 1990. Totalt kom byggeregnskapet for rehabiliteringen av de tre bygningene på over 17 millioner kroner. På gårdsplassen står et tuntre, plantet av varaordfører Thorvald Stoltenberg i 1986.

Dagens funksjon

Schafteløkken bærer navnet Frogner menighetshus, og skal være et samlingspunkt for alle på Frogner. Det er tilrettelagt for et rikt sosialt liv for alle aldersgrupper. Sidebygningen er ominnredet til barnehage for 30 barn, mens sveitservillaen huser Frogner seniorsenter.
Med flygel, taleforsterkningsanlegg og et velutrustet kjøkken er Schafteløkken blitt et populært selskapslokale, tilgjengelig for utleie til folk flest. Det er også en rekke møterom som leies ut til forskjellige formål.
Schafteløkken har adressen Zahlkasserer Schafts plass. Foreningen Schafteløkkens Venner ble stiftet 1984, og er åpen for medlemskap for alle som vil støtte foreningens formål som er vern om anlegget og støtte til driften.
Forsvarets medalje for skyting

Forsvarets medalje for skyting er en norsk militær medalje som tildeles for ferdigheter i ulike former for skytesport. Den ble innstiftet 1. januar 2012.

Utforming

Forsvarets medalje for skyting er oval og er utformet som en krans i gult metall som omgir et rødt felt. Forsvarets emblem er plassert øverst på kransen, to korslagte våpen er plassert i midten og nederst i det røde feltet står en stjerne, alt i gult metall.
Medaljen er opphengt i et svart bånd som har diagonale striper i rødt, gult og rødt.

Tildeling

Forsvarets medalje for skyting tildeles den som har oppnådd ferdighetsmerker i gull i to skytedisipliner, der den ene må være Det militære skarpskyttermerke og det andre kan være Det frivillige Skyttervesens dugleiksmerke eller Norges Skytterforbunds armegeværmedalje (NAIS-medaljen).
Medaljen kan tildeles både militære og sivile.
Ricardo Modesto da Silva

Karriere

Han har spilt for Consadole Sapporo fra Japan.
Sesongåpningen i langrenn i Sverige 2018

Sesongåpningen i langrenn i Sverige 2018 ble arrangert som Bruksvallsloppet 2018 i Bruksvallarna fra 16. til 18. november 2018.
Sesongåpningen skulle være helgen før, men Gällivarepremiären 2018 ble avlyst grunnet snømangel. Det ble konkurrert i fri teknikk fredag, klassisk på lørdag og sprint på søndag.
Robert Fisker

Biografi

Fisker var født i København, men gikk på skole i Århus. Etter endt skolegang arbeidet han både som fabrikkarbeider og kontorist. I 1943 avla han lærereksamen og virket som lærer i Århus frem til 1971. Som forfatter debuterte han i 1935 med den historiske romanen Tidernes Morgen. Hans første barnebok utkom i 1941. Totalt skrev han mer enn 80 barnebøker og er dermed en av Danmarks mest produktive forfattere av barnelitteratur. Til hans mest kjente verker hører romanserien om Mikkel Ravn, med handling fra 1300-tallets Danmark, samt fire romaner om den danske motstandskampen under andre verdenskrig. Fisker var æresmedlem av «Landsforeningen af danske læsepædagoger».
Bass Improvisations (Ole Amund Gjersvik-album)

Bass Improvisations er et musikkalbum med Ole Amund Gjersvik, utgitt på Acoustic Records i 2011.  
Medvirkende er Ole Amund Gjersvik på kontrabass.  
Musikken er improvisert, komponert og produsert av Ole Amund Gjersvik.
Bell UH-1 Iroquois

Det norske forsvaret

Det norske Luftforsvaret hadde en flåte av UH-1B-helikoptre som ble brukt til taktiske formål ved 339 skvadron på Bardufoss, 719 skvadron på Bodø og 720 skvadron på Rygge. I FN-regi (UNIFIL) opererte Norge en helikopterving (Norair) med UH-1B-helikoptre i Naqoura - Libanon i perioden 1978-79. Den 3. februar 1979 mistet NORAIR helikopter med serienummer 2086 i en ulykke hvor fire norske soldater omkom. Det mest karakteristiske med denne versjonen var en relativt kort passasjerkabin. I perioden 1963 til 1990 var til sammen 35 UH-1B i tjeneste i det norske forsvaret. Modellen ble avløst av Bell 412.

Den amerikanske hæren

Den amerikanske hæren satte inn rundt 7 000 UH-1-helikoptre i Vietnamkrigen, hvor 2 202 piloter mistet livet og 5 086 helikoptre gikk tapt. Helikopteret ble brukt til en rekke taktiske formål, som støtte, luftangrep, frakt, ambulanse, søk og berging samt elektronisk krigføring. I 1967 ble helikopteret oppgradert til den forlengede versjonen UH-1D, som hadde intern modellbetegnelse 205.
Hæren erstattet senere UH-1 med UH-60 Black Hawk.

Det amerikanske marinekorpset

Det amerikanske marinekorpset benytter fortsatt UH-1-helikoptre. Den opprinnelige versjonen UH-1N var basert på Bell 212 og hadde to motorer istedenfor én. Hensikten med to motorer var å kunne operere tryggere over åpent vann. Den siste versjonen, UH-1Y, er en oppdatert versjon av UH-1N. Marinekorpset har bestilt 100 slike oppdaterte helikoptre, som første gang ble fløyet i 2001. Operasjonell evaluering var ventet å komme i gang i løpet av 2005.
Lonchotus punctatissimus

Utseende

En middelsstor, kraftig, blankt mørkbrun hornbille. Kroppen er kort, bred og høyt hvelvet. Hos hannen er pronotum U-formet uthulet foran, pannen har et kort horn. Pronotum er fint og tett punktert, dekkvingene spredt og grovt, punktene danner litt uregelmessige dobbeltrader. Hos hunnen er pronotum jevnt rundet, tett punktert.

Levevis

Larvene lever i jorda, der de spiser røtter og råtnende organisk materiale.

Utbredelse

Arten er utbredt på Madagaskar.
Den grønne heisen

Handling

Preben Bang kommer på besøk til familien Borkmann og inviterer fru Lissen på opera. Ektemannen Fredrik sier han vil være hjemme. Familien Borkmann får etter hvert også besøk av venneparet Einar (Øyvind Blunck) og Topsy Lorck Mathiesen (Elsa Lystad). Og mens Preben (Anders Hatlo) tar med seg Lissen (Marie Louise Tank) og Einar i operaen, blir Topsy og Fredrik (Rolv Wesenlund) alene igjen i leiligheten. De to ”etterlatte” finner snart trøst i hverandres selskap.

Om filmen

Den grønne heisen, som gikk på Komedieteatret i Oslo året før filmen hadde premiere, er opprinnelig en gammel teatertraver fra forbudstidens USA. Den norske filmversjonen er langt på vei en videreføring av den norske teateroppsetningen fra 1980. Assemblet i filmen er stort sett det samme.
VGs anmelder gav den terningkast fire.
Boeing Commercial Airplanes

Boeing Commercial Airplanes (BCA) er en divisjon i selskapet Boeing og produserer fly for sivile formål. Divisjonshovedkvarteret ligger i  Renton i Washington. Divisjonen består av den tidligere passasjerflydivisjonen til Boeing, som lå i Seattle samt den Long Beach-baserte Douglas Aircraft divisjonen som tilhørte McDonnell Douglas Corporation.
Aulacigastridae

Utseende

Små (2-5 mm lange), mørke fluer. Kroppen er matt glinsende. Hodet er ganske stort med bred panne og store, runde fasettøyne. Fasettøynene har påfallende, annerledes fargede tverrbånd. Ved innerkanten av hvert fasettøye sitter det tre børster. Mellom de tre punktøynene sitter det to små, fine børster, og et par korte, innoverrettede børster bak dem. Antennene er av vanlig fluetype, ganske korte, med lang antennebørste (arista). Kinnbørste (vibrissa) finnes, det er også flere kraftige børster ved underkanten av hodet. Brystet (thorax) er dekket av fin, grålig bestøvning som gir det en matt glans, og har flere kraftige, mørke børster. Vingene er middels store uten noen spesielle særtrekk. Beina er korte og kraftige, bakkroppen sylindrisk, en anelse flattrykt. Larvene er pølseformede, tilspisset i hodeenden. Bakenden er trukket ut til et ånderør som kan være omtrent halvparten så langt som kroppen.

Levevis

Larvene lever i utflytende sevje fra løv- eller bartrær. De kan også leve i tykk og seig sevje. De voksne fluene finner man også på og ved steder der sevje flyter ut. Det er minst to generasjoner per år. De overvintrer som voksne fluer og kan komme ut ganske tidlig på våren.
Sulcophanaeus

Utseende

Stort sett middelsstore (gjerne 20-25 millimeter), høyt hvelvede, korte og kraftige gjødselbiller. Mange har friske metalliske farger, andre er svarte. Denne slekten omfatter noen særlig fargerike arter. Spesielt hannene har gjerne horn og utvekster av ulike slag på hodet og pronotum, noe som gjør denne gruppen til ganske spektakulære insekter. Ofte har hannen et langt, krumt horn i pannen. Pronotum er mye bredere enn langt. Dekkvingene er korte og brede med dype lengdefurer. Beina er kraftige gravebein.

Levevis

Disse billene ruller møkk sammen til baller og graver dem ned, ofte ganske dypt, i bakken. Hannen og hunnen samarbeider om dette, men når gangen er ferdig og etter at de har parret seg, flyr hannen bort mens hunnen blir igjen i gangen for å ta seg av larvene som etter hvert klekkes. Hun holder møkkballene frie for rovdyr og uønsket soppvekst til larvene er fullvoksne, noe som gjerne tar flere måneder.

Utbredelse

Gruppen er utbredt i Mellom- og Sør-Amerika.
Manuel Dias (1574–1659)

Liv og virke

Han trådte inn i novisiatet i 1592 og ble i 1601 sendt til Goa der han fullførte presteutdannelsen.

Virke i Kina

Macao: Han dro til Macao i 1605 der han i seks år underviste i teologi ved St. Pauls universitetskollegium. 
Shaozhou og Nanxiong: I 1611 dro han med pater Gaspar Ferreira til pater Matteo Riccis kirke i Shaozhou 韶州. I 1612 ble misjonærene jaget fra Shaozhou og deres residens rasert. Ferreira og Dias dro da til Nanxiong 南雄 ved Guangdongs nordgrense og etablerte en ny misjonsstasjon der. I 1614 måtte Dias reise til hver eneste misjon for å varsle om et (midlertidig) forbud om å undervise i matematikk og naturvitenskaper; man måtte konsentrere seg om evangeliet. I 1615 utgav han Tianwen lüe 天問略, en traktat om ptolemeisk astronomi.
I 1617 måtte han på grunn av Shen Ques forfølgelser forlate Nanxiong og dra tilbake til Macao.
Beijing: I 1621 kunne han reise til Beijing der han residerte blant annet i Paul Xu Guangqis og andre ledende konvertitters hjem mens han besøkte de kristne i hovedstaden.
I 1622 ble han bedt om å bistå keiserhoffet teknisk på det militære område, blant annet med militære reformer og oppbyggingen av artilleri. Nicolò Longobardo og  Dias måtte trass i sine protester om at de var kommet i fred og for å tjene Tianzhu 天主 (Himmelens Herre, Gud) måtte bistå krigsministeriet. Flere kanoner ble sendt fra Macao, men under en øvelse eksploderte en av dem og drepte flere kinesiske soldater og deres portugisiske instruktører. Dermed fikk misjonens store fiende Shen Que påskudd til å utvise de to fra Beijing. 
Nanjing: I 1623 var i Dias og Longobardo i dekning hos Li Zhizao 李之藻, og konstruerte en jordklode basert på geografiske nyvinninger etter Ricci laget sine kart. Denne globusen var den første i sitt slag i Orienten siden en modell som ble sendt storkhanen Khubilai (Qubilai) i 1267 av Maragha.

Viseprovinsial

Dias ble utnevnt til viseprovinsial for jesuittene i Kina, og hadde dette embedet i to perioder (1626-1636, og 1645-1654). Han kom da i klammerier med fransiskanermisjonæren Antonio Caballero 利安當 (1602–1669).
I 1623 ble han utvist fra Nanjing og kom deretter i vanskeligheter igjen i Songjiang 松江 og måtte dra derfra også. På råd fra Xu Guangqi i Shanghai dro han ikke tilbake til Songjiang, men flyttet til Hangzhou. Der bygde han i 1627 en kirke med finansiell støtte fra Yang Tingyun, og opprettet også et seminar. Senere misjonerte han også i Ningbo, Nanchang (1634) og Fuzhou (1638), og derfra dro han etter at det var blitt utstedt en arrestordre mot ham tilbake til Ningbo. 
I 1640 utgav han Qingshi jin shu 輕世金書, en ufullstendig oversettelse av De imitatione Christi i to bind, og i 1642 Shengjing zhijie 聖經直解, med forklaringer av evangelietekstene for søn- og helligdager. I 1644 utgav han Jingjiao beiquan 京教碑詮 i Hangzhou, som omhandlet Xi'anstelen fra 781.
I 1648 var han i Yanpingfu 延平府 (Fujian) og dro senere tilbake til Hangzhou. Der døde han, og ble begravet utenfor bymurene i Dafangjing 大方井, der også pater Lazzaro Cattaneo og andre jesuitter var gravlagt.
Chanyu

Chanyu (tradisjonell kinesisk: 單于, forenklet kinesisk:单于, pinyin: Chányú; forkortet form av Chengli Gutu Chanyu (撐犁孤塗單于, Chēnglí Gūtu Chányú)) var en tittel som ble brukt av nomadiske øverste ledere i det indre Asia i åtte hundre år før den ble erstattet av tittelen "Khagan" i 402. e.Kr. Tittelen ble brukt av den regjerende  Luandi-klanen blant Xiongnu i løpet av Qin-dynastiet (221-206 f.Kr.) og Han-dynastiet (206 f.Kr.–220 e.Kr.).
Europeisk film

Den europeiske filmen har, sammenliknet med den dominerende amerikanske, rykte på seg for å væra mer liberal hva nakenhet og seksualitet angår, men også mindre liberal når det gjelder vold. En annen forskjell er at europeisk film oftest får finansiell støtte fra staten. 
Noen viktige europeiske filmbevegelser er tysk ekspresjonisme,  italiensk neorealisme, den nye franske bølge, den polske filmskolen, ny tyske film, dogmefilm og den tsjekkoslovakiske nye bølgen.
Den europeiske filmen har sin egen pris, European Film Awards.
Wenche Norberg-Schulz

Familie

Hun var datter av kommandørkaptein Victor Alfred ('Viggo') Geelmuyden (1870-1934) og Eugenie Diderikke Bretteville.
Wenche Norberg-Schulz var søster av Eugenie Geelmuyden Winther (1900-1975). De to søstrene forfattet flere barnebøker og én ungpikebok sammen.
Deres eldre søster Sonja (1898-1991) var gift med tegneren og journalisten Johan Bull (1893-1945).
I 1922 giftet Wenche Geelmuyden seg i Det norske Selskab i New York City med ingeniør Thomas Norberg-Schulz (1899-1983), sønn av direktør Ths. Norberg Schulz. Ved ekteskapsinngåelsen arbeidet han i San Francisco, og de nygifte dro til California for å bosette seg der.

Forfatterskap

Ved siden av å forfatte barnebøker og ungpikebøker sammen med søsteren Eugenie Winther, hadde Wenche Norberg-Schulz også sitt eget forfatterskap.
De første av egne bøker var vekselvis romantiske underholdningsromaner og spenningsromaner beregnet på unge kvinner. På begynnelsen av 1950-tallet begynte hun på Sporhund-serien, som var spenningsbøker for piker mellom ti og fjorten år. Over en tiårsperiode ga hun ut ni bøker i denne serien. For en av bøkene er George Schumann oppgitt som omslagsillustratør.

Oversettelser

I likhet med søsteren Eugenie Winther oversatte Norberg-Schulz både Frøken Detektiv-bøker og en rekke andre bøker til norsk.
Frankrikes departementshovedsteder

Et prefektur (fransk: préfecture) er en betegnelse som benyttes på de franske departementenes administrasjonssentre. 
I alle slike byer så kalles også det styrende organet for prefekturet, og selve rådmannen kalles préfet. Også bygningene hvor disse myndighetene har tilhold kalles for prefekturet. Disse myndighetene er underlagt Innenriksdepartementet og tar seg av håndteringen av identitetskort, lisenser, bosettingstillatelse og arbeidstillatelse for utlending, samt administrasjon av politi og brannvesen.
Script for a Jester's Tear

Bakgrunn

Musikken på albumet kan regnes med blant den melodiske progressive rocken, ikke ulikt en del progrock fra 1970-tallet. Marillion kom i mange år framover til å bli sammenlignet med Genesis, en sammenligning gruppa selv alltid har mislikt. Musikken på debutalbumet har visse likheter med Genesis' musikk på første halvdel av 1970-tallet, men er i noe større grad gitarbasert. Tekstene på albumet er ordrike og til dels komplekse. «He Knows You Know» handler om narkotikamisbruk, mens «Forgotten Sons» er inspirert av konflikten i Nord-Irland. «The lyric was very pro army but strongly anti war.» Sangen «Garden Party» (med undertittelen «The Great Cucumber Massacre») er en parodi på sosial elitisme og snobbethet, og viser også sanger Fish' sans for humor.
Script for a Jester's Tear ble utgitt i remastret 2CD-utgave i september 1997. Bonus-CD-en har alternative versjoner og demoer av sanger, i tillegg til sangene fra Marillions debutsingle «Market Square Heroes», som kom ut i oktober 1982. Albumet finnes også i en remastret utgave uten bonus-CD-en.
Script for a Jester's Tear er det eneste Marillion-albumet der trommeslager Mick (Michael) Pointer medvirker. Han fikk sparken etter at albumet ble utgitt, og ble etter flere midlertidige trommeslagere erstattet av Ian Mosley.
Alle sangene på albumet (inkludert bonus-CD-en) har tekst skrevet av Fish.
Mustafa Abdellaoue

Karriere

Abdellaoue startet karrieren i Oslo-klubben Skeid og signerte for Vålerenga i september 2008, sammen med lagkameraten Dawda Leigh. I 2011 ble han lånt ut til Tromsø. Denne sesongen ble «Mos» toppscorer i eliteserien med 17 mål, etter blant annet tre mål i siste kamp mot Start.
27. januar 2012 skrev han under en fireårskontrakt med den danske klubben FC København. Mens han har vært under kontrakt med FC København, har han blitt lånt ut til Vålerenga og OB. Juni 2014 signerte Abdellaoue for Aalesunds Fotballklubb.

Annet

Han er yngre bror av Mohammed «Moa» Abdellaoue, som blant annet spilte Bundesliga-klubben Stuttgart.
Abdellaoue har også spilt futsal for Holmlia Futsal. Fra 2004 til 2007 gikk han på idrettsfag ved Ulsrud videregående skole.
A Blessing in Disguise

A Blessing in Disguise er et musikkalbum fra 2003 utgitt av det norske metalbandet Green Carnation.
Aswan

Klima

Aswan har et varmt ørkenklima (Köppens klimaklassifisering  Bwh) som resten av Egypt. Aswan og Luxor har de varmeste sommerdagene enn noen annen by i Egypt. Aswan er en av de varmeste, solrikeste og tørreste byer i verden. Gjennomsnittlig temperaturer er konsekvent over 40 °C i løpet av sommeren (juni, juli, august og september), mens gjennomsnittlig lave temperaturer forblir over 25 °C. Somrene er lange og særdeles varme. Gjennomsnittlig høye temperaturer forblir over 23 °C i løpet av den kaldeste måneden i året mens gjennomsnittlig lave temperaturer forblir over 8 °C. Vintrene er korte og meget varme. Vintertiden er behagelig mens sommertiden er utålelig varm med skinnende solskinn via tørr ørkenhete.
Klimaet i Aswan er meget tørt året rundt, med mindre enn 1 mm i gjennomsnittlig årlig nedbør. Ørkenbyen er en av de tørreste i verden, og nedbør skjer ikke hvert år, som tidlig i 2001 hvor forrige gang det regnet var sju år tidligere. Aswan er en av de minst fuktige byer på Jorden med en gjennomsnittlig relativ fuktighet på kun 26 prosent, med en maksimal gjennomsnitt på 42 prosent i løpet av vinteren og munimum gjennomsnitt på 16 prosent i løpet av sommeren.

Transport

Aswans internasjonale flyplass (IATA: ASW, ICAO: HESN) ligger 16 km sørvest for Aswan. Den ble bygget i 1956, og oppgradert i 1992 og 1999. Tog og buss er også tilgjengelig.